Jani Lampinen

**Jani Lampinen** (s. 14. helmikuuta 2003 Vantaa) on suomalainen jääkiekkomaalivahti, joka pelaa Ruotsissa SHL-liigan Skellefteåssa.

## Ura
### Seuraura
Lampinen on Etelä-Vantaan Urheilijoiden kasvatti. Hän siirtyi D-juniori-ikäisenä Helsingin IFK:hon. Kaudella 2019–2020 Lampinen puki kolmeen ja kaudella 2020–2021 kahteen SM-liigaotteluun, mutta hän ei saanut kuitenkaan peliaikaa. Kaudeksi 2021–2022 Lampinen siirtyi Kiekko-Espoon U20-joukkueeseen. Hän nousi kauden edetessä kuitenkin seuran Mestis-joukkueeseen, kun HIFK:n lainamaalivahti Roope Taponen pelasi SM-liigassa. Lampinen pelasi Mestiksessä 14 runkosarjaottelua torjuen kuusi voittoa ja kaksi nollapeliä sekä yhdeksän pudotuspeliottelua torjuen neljä voittoa. Hän voitti kauden päätteeksi Mestis-hopeaa.

Kesäkuussa 2022 Lampinen teki Kiekko-Espoon kanssa vuoden mittaisen Mestis-sopimuksen. Kaudella 2022–2023 hän jakoi runkosarjassa varsin tasaisesti joukkueen torjuntavastuun Waltteri Ignatjewin kanssa ja pelasi 24 ottelua torjuen 15 voittoa. Pudotuspeleissä Lampinen jäi selkeäksi kakkosmaalivahdiksi Ignatjewille ja hän pelasi vain yhden ottelun. Lampinen voitti kauden päätteeksi Mestiksen-mestaruuden. Hän pelasi myös yhden Suomen Cupin ottelun. Turnaus päättyi Kiekko-Espoon voittoon. Kesäkuussa 2023 Lampinen teki seuran kanssa vuoden mittaisen jatkosopimuksen. Kauteen 2023–2024 hän lähti niin ikään Oskari Parviaisen aisaparina. Lampinen pelasi suurimman osan Kiekko-Espoon runkosarjaotteluista ja torjui 24 ottelussa 14 voittoa ja neljä nollapeliä. Hän jäi kuitenkin kakkosmaalivahdiksi tulokasmaalivahti Petteri Rimpiselle ja pelasi pudotuspeleissä kolme ottelua. Lampinen voitti kauden päätteeksi Mestis-pronssia.

Elokuussa 2024 Lampinen siirtyi kahden kuukauden mittaisella sopimuksella Tutoon, jossa hän paikkasi Leevi Mäkelän loukkaantumista. Lokakuussa Lampinen siirtyi alustavasti 8. joulukuuta asti kestävällä sopimuksella Ruotsin toiseksi korkeimmalle sarjatasolla HockeyAllsvenskan-joukkue Moraan paikkaamaan Carl Lidön loukkaantumista. Marraskuussa hänen uutisoitiin jatkavan seurassa kauden 2024–2025 loppuun. Lampinen jakoi varsin tasaisesti Moran torjuntavastuun Topias Leinosen kanssa. Hän pelasi 25 runkosarjaottelua torjuen 11 voittoa ja yhden nollapelin sekä yhden pudotuspeliottelun.

Kaudeksi 2025–2026 Lampinen siirtyi kaksivuotisella sopimuksella SHL-joukkue Skellefteåhon. Hän teki SHL-debyyttinsä runkosarjan avauskierroksella 13. syyskuuta 2025 vieraissa Djurgårdenia vastaan. Lampinen torjui Skellefteån 4–5-tappioon päättyneessä ottelussa 19 kertaa ja päästi neljä maalia. Tammikuussa 2026 seura lainasi hänet yhden ottelun ajaksi Allsvenskan-joukkue Modon paitaan.

### Maajoukkueura

Lampinen edusti Suomea alle 18-vuotiaiden MM-kilpailuissa vuonna 2021, jolloin hän toimi kuitenkin joukkueensa kolmosmaalivahtina ja puki vain yhteen otteluun. Lampinen edusti Suomea myös alle 20-vuotiaiden MM-kilpailuissa vuosina 2022 ja 2023. Ensimmäinen turnaus päättyi hopeaan, mutta hän toimi kuitenkin joukkueensa kolmosmaalivahtina, eikä pukenut yhteenkään otteluun. Vuoden 2023 turnauksessa Lampinen pelasi kolme ottelua torjuen yhden nollapelin. Hänet valittiin Ruotsia vastaan pelatun puolivälieräottelun päätteeksi Suomen ottelun parhaaksi pelaajaksi. Valmentajat valitsivat Lampisen joukkueensa turnauksen yhdeksi kolmesta parhaasta pelaajasta.

Yhteensä Lampinen on pelannut kuusi nuorten ja viisi poikien maaottelua.

## Pelityyli
Lampinen on kokenut omien vahvuuksiensa olevan pelinluku, liikkuminen ja varmat peruskopit. Hän on maininnut kehityskohteikseen lähipelit sekä irtokiekkotilanteet. Lampinen on verrannut itseään pelityyliltään Jake Oettingeriin, mutta seurannut omien sanojensa mukaan eniten Juuse Sarosta.

## Tilastot

### Maajoukkuetilastot

## Lähteet
*
*
*

### Viitteet